இசுக்காண்டியம் புளோரைடு

இசுக்காண்டியம்(III) புளோரைடு (Scandium(III) fluoride) (ScF3) என்பது ஒரு அயனிச் சேர்மமாகும். இந்த உப்பு நீரில் இலேசாகக் கரையக்கூடியது, ஆனால் அதிகப்படியான புளோரைடு முன்னிலையில் கரைந்து ScF6 எதிர்மின் அயனியை உருவாக்குகிறது.

இசுக்காண்டியம் மற்றும் புளோரின் ஆகியவற்றை வினைபுரியச் செய்வதன் மூலம் SCF3 ஐ உருவாக்க முடியும்.S.A.Cotton, Scandium, Yttrium and the Lanthanides: Inorganic and Coordination Chemistry, Encyclopedia of Inorganic Chemistry, 1994, John Wiley & Sons, . உயர் வெப்பநிலையில் தோர்ட்வெய்தைட்டு தாதுவிலிருந்து இசுக்காண்டியத்தைப் பிரித்தெடுக்கும் செயல்முறையின் போது, Sc2O3 உடன் அமோனியம் பைஃபுளோரைடை வினைபுரியச் செய்வதன் மூலமும் இச்சேர்மம் உருவாகிறது.Pradyot Patnaik, 2003, Handbook of Inorganic Chemicals, McGraw-Hill Professional, .

 Sc2O3 + 6 NH4HF2 → 2 ScF3 + 6 NH4F + 3 H2O

இதன் விளைவாக வரும் கலவையில் பல உலோக புளோரைடுகள் உள்ளன, மேலும் இது அதிக வெப்பநிலையில் கால்சியம் உலோகத்துடன் வினைபுரிவதால் ஒடுக்கப்படுகிறது.Pradyot Patnaik, 2003, Handbook of Inorganic Chemicals, McGraw-Hill Professional, . பயன்படுத்தக்கூடிய உலோக இசுக்காண்டியத்தை உற்பத்தி செய்ய மேலும் சுத்திகரிப்பு படிநிலைகள் தேவைப்படுகின்றன .

 பண்புகள் 
இசுக்காண்டியம் முப்புளோரைடு எதிர்மறை வெப்ப விரிவாக்கத்தின் அசாதாரணப் பண்பை வெளிப்படுத்துகிறது, அதாவது வெப்பமடையும் போது அது சுருங்குகிறது. இந்த நிகழ்வு புளோரைடு அயனிகளின் நான்காம்படி அலைவு மூலம் விளக்கப்படுகிறது. புளோரைடு அயனியின் வளைவு திரிபில் சேமிக்கப்பட்ட ஆற்றல் இடப்பெயர்ச்சி கோணத்தின் நான்காவது அடுக்கிற்கு நேர் விகிதத்தில் இருக்கும், ஏனைய பெரும்பாலான பொருட்களில் இது இடப்பெயர்ச்சியின் இரண்டாம் படிக்கு நேர் விகிதத்தில் இருக்கும். ஒரு புளோரின் அணுவானது இரண்டு இசுக்காண்டியம் அணுக்களுடன் பிணைக்கப்பட்டுள்ளது, மேலும் வெப்பநிலை அதிகரிக்கும்போது புளோரின் அதன் பிணைப்புகளுக்கு செங்குத்தாக அதிகமாக அதிர்கிறது. இந்த இயக்கமானது இசுக்காண்டியம் அணுக்களை ஒட்டுமொத்தப் பொருளிலும் ஒன்றாக இழுக்கிறது, இதனால் அது சுருங்குகிறது. 

ScF3 இந்தப் பண்பை குறைந்தது 10 கெல்வின் முதல் 1100 கெல்வின் வரை காட்டுகிறது, அதற்கு மேல் இது சாதாரண நேர்மறை வெப்ப விரிவாக்கத்தைக் காட்டுகிறது; மேலும், இந்தப் பொருள் இந்த முழு வெப்பநிலை வரம்பிலும், சூழல்சார் அழுத்தத்தில் குறைந்தது 1600 கெல்வின் வரையிலும் கன சமச்சீர்மையைக் கொண்டுள்ளது. மிகக் குறைந்த வெப்பநிலைகளில் எதிர்மறை வெப்ப விரிவாக்கம் மிகவும் வலிமையாக உள்ளது. (60 மற்றும் 110 கெல்வின் இடையே வெப்ப விரிவாக்கக் குணகம் சுமார் -14 ppm/K).  

சூழல் சார் அழுத்தங்களில் இசுக்காண்டியம் மூபுளோரைடு கனசதுர படிக அமைப்பை ஏற்றுக்கொள்கிறது, ஒரு உலோக நிலை காலியாக உள்ள பெரோவ்ஸ்கைட் கட்டமைப்பைப் பயன்படுத்துகிறது. அலகு செல்லின் பரிமாணம் 4.01 Å ஆகும். அழுத்தத்தின் கீழ் இசுக்காண்டியம் மூபுளோரைடு செஞ்சாய்சதுர படிகக் கட்டமைப்பையும் மற்றும் 3 கிகா பாசுகல் அழுத்தத்திற்கு மேல் நான்முகி படிகக் கட்டமைப்பையும் உருவாக்குகிறது. 

இசுக்காண்டியம் புளோரைடு (ScF3) புற ஊதா முதல் அகச்சிவப்பு வரை உள்ள அலைநீளங்களில் அதிக ஒளி ஊடுருவு தன்மை, குறைந்த ஒளியியல் உறிஞ்சுதல் மற்றும் குறைந்த ஒளிவிலகல் குறியீடு ஆகியவற்றைக் கொண்டுள்ளது. இது அதிர்வெண் மாற்றத்திற்கான நேரியல் அல்லாத ஒளியியல் பண்புகளை வெளிப்படுத்துகிறது. மேலும், அருமண் உலோக அயனிகளுடன் தோய்க்கும் போது ஒளிரும்.

 மேற்கோள்கள் 

பகுப்பு:உலோக ஆலைடுகள்
பகுப்பு:புளோரைடுகள்
பகுப்பு:இசுக்காண்டியம் சேர்மங்கள்